Reprezentanții energiei nucleare se reunesc la Bruxelles pe fondul unui val de sprijin al opiniei publice pentru centralele atomice, însă se lovesc de rezerva bancherilor care par speriați de nota de plată a proiectelor ambițioase.
"Agenția Internațională pentru Energie Atomică (AIEA) a convocat joi un Summit al Energiei Nucleare la Bruxelles pentru a impulsiona o tehnologie cu emisii reduse pe care mulți o consideră crucială pentru atingerea obiectivelor climatice. Mai multe state, în principal occidentale, au promis că vor tripla producția de energie nucleară până în 2050, însă bancherii au tras un semnal de alarmă cu privire la costurile uriașe ale acestui program, scrie Agerpres.
"Dacă bancherii sunt pesimiști în unanimitate, asta devine o profeție care se autoîndeplinește", a spus fostul secretar american al Energiei, Ernest Moniz după ce a ascultat un panel de reprezentanți ai unor bănci internaționale, care au explicat că nu sunt dispuși să avanseze cele 5.000 de miliarde de dolari de care are nevoie industria energiei nucleare până în 2050.
Citeste si:
Proiectele de centrale nucleare din Occident au fost afectate de întârzieri și depășiri de costuri în ultimele decenii. Cel mai nou reactor nuclear din UE, Olkiluoto 3 din Finlanda, a început să producă electricitate anul trecut, la peste un deceniu și la un buget de trei ori mai mare decât planul inițial.
Similar, în SUA, centrala nucleară de la Vogtle a demarat producția cu o întârziere de șapte ani și cu depășiri de costuri de 16 miliarde de dolari, potrivit Bloomberg.
"Riscurile acestor proiecte, așa cum am văzut în realitate, par să fie foarte mari", este de părere vicepreședintele Băncii Europene de Investiții, Thomas Ostros. Acesta a adăugat că deși BEI, cea mai mare instituție financiară multialaterală, nu închide ușa în fața energiei nucleare, ea recomandă totuși țărilor care au nevoie urgentă de electricitate să se concentreze pe regenerabile și îmbunătățirea eficienței energetice.
Citeste si:
China și Rusia construiesc cele mai multe reactoare, însă modelul lor de dezvoltare susținut de stat este opus accentului pus de Europa și SUA pe capitalul privat. Cel mai probabil asta va trebui să se schimbe dacă economiile occidentale vor să mențină cota de piață a energiei nucleare.
"Avem nevoie de implicarea statului. Nu văd un alt model. Probabil avem nevoie de o implicare destul de mare a statului pentru a face proiectele bancabile", a spus Ostros. La rândul lor, Ines Rocha, director la Banca Europeană pentru Reconstrucție și Dezvoltare, și Fernando Cubillos, bancher la Banca de Dezvoltare a Americii Latine, au spus și ei că prioritățile lor de împrumuturi înclină spre regenerabile și rețele de transport.
Sursa foto: Agerpres
Te-ar putea interesa și: